PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/NA/3/1/216						Bratislava 20.7.2001

Protimonopolný úrad Slovenskej republiky, III. výkonný odbor ako úrad príslušný podľa § 11 ods.1 zákona č. 188/1994 Z. z. o ochrane hospodárskej súťaže v znení neskorších predpisov v konaní podľa § 5 ods.3 zákona č. 188/1994 Z.z. o ochrane hospodárskej súťaže v znení neskorších predpisov o tom, či dohoda, uzatvorená medzi účastníkmi EVPÚ, a.s., so sídlom Trenčianska 19, Nová Dubnica a Technický skúšobný ústav Piešťany, š.p., so sídlom Krajinská cesta 2929/9, Piešťany o založení združenia TESTING SERVICE SLOVAKIA, so sídlom Hviezdoslavova 31, Banská Bystrica, nie je v rozpore s § 3 a 4 alebo či dohoda obmedzujúca súťaž nie je v rozpore s § 5 ods. 1 (negatívny atest) zákona č. 188/1994 Z. z. o ochrane hospodárskej súťaže v znení neskorších predpisov podľa § 11 ods.1 písm.d) zákona č. 188/1994 Z.z. o ochrane hospodárskej súťaže v znení neskorších predpisov, takto

r o z h o d o l :

Podľa § 5 ods.3 zákona č. 188/1994 Z.z. o ochrane hospodárskej súťaže v znení neskorších predpisov dohoda o založení združenia TESTING SERVICE SLOVAKIA, so sídlom Hviezdoslavova 31, Banská Bystrica, medzi účastníkmi EVPÚ, a.s., so sídlom Trenčianska 19, Nová Dubnica a Technický skúšobný ústav Piešťany, š.p., so sídlom Krajinská cesta 2929/9, Piešťany nie je v rozpore s § 3 a 4 zákona č. 188/1994 Z.z. o ochrane hospodárskej súťaže v znení neskorších predpisov.

Odôvodnenie:

Dňa 21.05.2001 bola na Protimonopolný úrad SR (ďalej len úrad ) doručená žiadosť združenia TESTING SERVICE SLOVAKIA, so sídlom Hviezdoslavova 31, Banská Bystrica o vydanie rozhodnutia podľa § 5 ods.3 zákona č. 188/1994 Z.z. o ochrane hospodárskej súťaže v znení neskorších predpisov (ďalej len zákon), či dohoda o založení združenia zo dňa 20.03.2001 nie je v rozpore s § 3 a 4 alebo či dohoda obmedzujúca súťaž nie je v rozpore s § 5 ods. 1 (negatívny atest) zákona.
Nakoľko podanie neobsahovalo doklad o zaplatení správneho poplatku, úrad listom zo dňa 24.05.2001 vyzval združenie, aby zaplatilo správny poplatok podľa položky 210 prílohy zákona č. 145/1995 Z.z. o správnych poplatkov v znení neskorších predpisov. Správny poplatok vo výške 2 000 Sk bol zaplatený dňa 01.06.2001.

1. Dotknuté strany

Združenie

Združenie TESTING SERVICE SLOVAKIA, so sídlom Hviezdoslavova 31, Banská Bystrica (ďalej len združenie) bolo založené podľa § 20f a nasl. zákona č.40/1964 Zb. Občianskeho zákonníka v znení neskorších predpisov Zakladateľskou zmluvou zo dňa 20.03.2001(ďalej len zakladateľská zmluva).
Predmetom činnosti združenia podľa článku III. zakladateľskej zmluvy bude zabezpečenie:
1.	komplexnej poradenskej, odbornej a konzultačnej činnosti v oblasti pôsobnosti zákonov č. 264/1999 Z.z. o technických požiadavkách na výrobky a o posudzovaní zhody (ďalej len z.č.264/1999 Z.z.), č.90/1998 Z.z. o stavebných výrobkoch (ďalej len z.č. 90/1998 Z.z.), č.142/2000 Z.z. o metrológii (ďalej len z.č. 142/2000 Z.z.) a súvisiacich nariadení vlády, vyhlášok Úradu pre normalizáciu, metrológiu a skúšobníctvo Slovenskej republiky (ďalej len ÚNMS SR) a vyhlášok Ministerstva výstavby a regionálneho rozvoja Slovenskej republiky (ďalej len MVRR SR) pre klientov združenia, vrátane dopravných činností,
2.	poradenskej a konzultačnej činnosti pri návrhu, vybudovaní, zavedení a overení funkčnosti systému manažmentu kvality podľa ISO 9000, ISO 14000 a VdS 6.1,
3.	poradenskej činnosti pri akreditáciách laboratórií podľa ISO IEC 17025,
4.	poradenskej činnosti pri získavaní výrobkového certifikátu v systéme GOST-R,
5.	národných a medzinárodných noriem,
6.	vytvárania spoločnej marketingovej podpory,
7.	vytvárania podmienok pre prácu expertov v komisiách notifikovaných orgánov EÚ,
8.	vzájomnej pomoci v príprave na budúcu možnú notifikáciu,
9.	vzájomnej výmeny skúseností a dokumentov v spoločných činnostiach,
10.	iných vzájomne výhodných činností.
Podľa Stanov združenia (ďalej len stanovy) zo dňa 20.03.2001 je združenie dobrovoľné združenie členov a je otvorené pre právnické osoby, ktoré sa stotožňujú s činnosťou združenia a budú rešpektovať tieto stanovy. Predmet činnosti združenia je vymedzený v článku 2. a body 1.až 10. sú zhodné s predmetom činnosti vymedzeným v článku III. zakladateľskej zmluvy.

Zakladajúci členovia združenia

EVPÚ, a.s., so sídlom Trenčianska 19, Nová Dubnica (ďalej len EVPÚ).
Predmetom činnosti tejto spoločnosti podľa zápisu do obchodného registra je okrem iného na základe autorizácie výkon činnosti certifikácie preukázania zhody stavebných výrobkov, vykonávanie inšpekcií, skúšobné laboratórium podľa ust. § 15 a 16 zákona č.90/1998 Z.z. Ďalej do predmetu činnosti patrí činnosť autorizovanej osoby v odbore elektrotechnických výrobkov, výroba prototypov a opakovaných prototypov zariadení pre riadenie priemyselných procesov v zmysle z. č. 264/1999 Z.z.

Technický skúšobný ústav Piešťany, š.p., so sídlom Krajinská cesta 2929/9, Piešťany (ďalej len TSÚ). Do predmetu činnosti tohto štátneho podniku patrí okrem iného činnosť podľa § 15 a 16 z.č.90/1998 Z.z. - certifikácia preukázania zhody stavebných výrobkov, vykonávanie inšpekcií a činnosť skúšobného laboratória a výkon činností autorizovanej osoby podľa z.č. 264/1999 Z.z. 

Obaja zakladajúci členovia združenia vykonávajú činnosť ako autorizované subjekty v zmysle z.č.90/1998 Z.z. a z.č. 264/1999 Z.z. v oblasti posudzovania zhody výrobkov. Možno preto skonštatovať, že zakladajúci členovia združenia pôsobia na rovnakom trhu posudzovania zhody výrobkov SR a na tomto trhu bude v rozsahu svojej činnosti určenej zakladateľskou zmluvou a stanovami pôsobiť aj združenie.

2. Zakladateľská zmluva a činnosť združenia

Úrad listom zo dňa 04.06.2001 požiadal združenie a zakladajúce strany združenia o podrobnejšie vyjadrenie k jednotlivým činnostiam združenia uvedeným v článku III. zakladateľskej zmluvy. Na základe týchto vyjadrení zo dňa 19.06.2001 a 20.06.2001 možno činnosť združenia bližšie špecifikovať nasledovne :

K bodu 1.
Združenie chce poskytovať poradenské, odborné a konzultačné služby klientom, ktorí vykonávajú činnosť v zmysle z. č.264/1999 Z.z. a z.č. 90/1998 Z.z. Takúto odbornú činnosť nemôže v plnom rozsahu zvládnuť ani TSÚ ani EVPÚ, ktorých odborné činnosti sú naviazané a vzájomne sa dopĺňajú cez autorizácie z ÚNMS SR a MVRR SR. Výsledkom takejto spolupráce budú komplexné odborné služby poskytované klientom združenia.
K bodu 2. 
Združenie poskytne kvalifikované poradenstvo záujemcom o vybudovanie systému manažmentu podľa noriem ISO 9000, ISO 14000 a VdS 6.1 formou vzájomnej výmeny lektorov, čím sa v tejto oblasti zvýši kvalita a komfort služieb.
K bodu 3.
Poskytnutie poradenskej služby pri akreditáciách laboratórií podľa medzinárodnej normy ISO IEC 17025 prostredníctvom lektorov z TSÚ a EVPÚ.
K bodu 4.
Nová služba pre klientov vyvážajúcich výrobky na trhy Ruskej federácie spočívajúca v poradenskej činnosti pri získavaní výrobkového certifikátu v systéme GOST-R.
K bodu 5.
Konzultačné a poradenské služby v oblasti národných a medzinárodných noriem, ktoré špecifikujú technické požiadavky na výrobky určené slovenským výrobcom.
K bodu 6.
Nakoľko z.č. 264/1999 Z.z. podstatne liberalizoval možnosť získať autorizáciu viacerými právnickými osobami na tie isté výrobkové druhy bude činnosť združenia spočívať aj vo vzájomnej pomoci jeho členov v oblasti marketingu za účelom propagácie činnosti združenia.
K bodu 7.
Členovia združenia majú záujem pracovať ako notifikované orgány v rámci EÚ a prispieť tak k vzájomnej výmene skúseností.
K bodu 8.
Jednotná príprava TSÚ, EVPÚ a ďalších autorizovaných osôb na činnosť po prijatí SR do EÚ.
K bodu 9.
V rámci vzájomnej výmeny skúseností a dokumentov sa členovia združenia budú informovať o poznatkoch z aplikácie metodických pokynov ÚNMS SR za účelom ich jednotnej interpretácie.
K bodu 10.
Činnosti uvedené v tomto bode nie sú zatiaľ presne definované. Bude sa jednať o činnosti vznikajúce v budúcnosti na základe požiadaviek klientov a autorizovaných osôb, ktoré nebudú v rozpore s platnou legislatívou.
V zmysle § 3 ods.1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže (ďalej len dohody obmedzujúce súťaž) sú zakázané, ak zákon neustanovuje inak.
Zakázané sú najmä dohody obmedzujúce súťaž, ktoré sú uvedené v § 3 ods.2 zákona, ktoré obsahujú:
a.	priame alebo nepriame určenie cien tovaru,
b.	záväzok obmedzenia alebo kontroly výroby, odbytu, technického rozvoja alebo investícií,
c.	rozdelenie trhu alebo zdrojov zásobovania,
d.	záväzok účastníkov uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži,
e.	podmienku, že uzatvorenie zmlúv bude viazané na prijatie dodatočných záväzkov, ktoré ani svojou povahou, ani podľa obchodných zvyklostí s predmetom zmlúv nesúvisia.
Úrad pri posudzovaní činnosti združenia na základe predložených podkladov a stanovísk združenia a zakladajúcich členov združenia zistil nasledovné skutočnosti.
Združenie bolo založené za účelom vytvorenia lepších podmienok pre žiadateľov o posudzovanie zhody výrobkov. Zakladajúci členovia združenia nemôžu takúto rozsiahlu odbornú činnosť zvládnuť samostatne, nakoľko klient vyžaduje komplexné odborné služby, poradenstvo a konzultácie. V prípade, že by členovia združenia chceli takéto služby poskytovať samostatne, nemohli by ich poskytnúť klientovi v takom rozsahu a kvalite, ako to bude v prípade služieb poskytovaných združením. Svojou činnosťou chce združenie taktiež prispieť k ochrane spotrebiteľov pred nebezpečnými a nekvalitnými výrobkami. Poskytované služby budú spočívať výlučne v poradenskej a konzultačnej činnosti. Združenie ich bude poskytovať ľubovoľným osobám - žiadateľom o posudzovanie zhody, ktoré sa s takýmito požiadavkami na združenie obrátia. Tieto služby by mali byť komplexné bez ohľadu na to, či sa budú dotýkať činnosti členov združenia alebo aj ďalších autorizovaných subjektov. Združenie bude taktiež poskytovať odborné a konzultačné služby pri výklade právnych noriem upravujúcich oblasť posudzovania zhody výrobkov všetkým záujemcom. Poradenské a konzultačné služby bude združenie poskytovať záujemcom bezplatne. Určitý príjem by združenie chcelo získať z prednáškovej a publikačnej činnosti.
Posudzovaná zakladajúca zmluva žiadnym spôsobom neobmedzuje činnosť zakladajúcich členov. Členovia združenia budú ďalej bez obmedzení pokračovať vo svojej doterajšej činnosti. Stanovy združenia umožňujú vstup ďalších členov do združenia. Členstvo v združení vzniká podpisom zakladateľskej zmluvy zmluvnými stranami. Každý z členov má právo byť informovaný o činnosti združenia, má právo kontrolovať činnosť združenia prostredníctvom svojich zástupcov a ich prostredníctvom spolurozhodovať o záležitostiach združenia. Povinnosťou členov je spolupôsobiť pri realizácii predmetu činnosti združenia. Najvyšším výkonným orgánom združenia je Rada riaditeľov, ktorá je vytvorená z riaditeľov združených subjektov. Združenie navonok zastupuje výkonný riaditeľ volený Radou riaditeľov.
Z týchto skutočností vyplýva, že členmi združenia sa môžu stať všetky autorizované subjekty pôsobiace na trhu posudzovania zhody výrobkov v SR. V súčasnosti sú členmi združenia subjekty pôsobiace v oblasti posudzovania zhody strojárenských a stavebných výrobkov. Združenie eviduje prihlášky ďalších žiadateľov a to: VÚTCH - CHEMITEX, spol. s r.o., Žilina a VÚSAPL, a.s., Nitra.
Činnosť autorizovaných subjektov pôsobiacich na trhu posudzovania zhody výrobkov v SR sa čiastočne prekrýva, čo v praxi znamená, že posudzovanie zhody určitej skupiny výrobkov môže vykonávať viacero autorizovaných subjektov. Z uvedeného vyplýva, že na relevantnom trhu posudzovania zhody výrobkov existuje konkurencia medzi jednotlivými autorizovanými subjektami. Zástupcovia účastníkov k tejto skutočnosti uviedli, že združenie bude poskytovať záujemcom prehľad o činnosti všetkých autorizovaných subjektov pre určitú skupinu výrobkov bez ohľadu na to, či tieto sú členmi združenia alebo nie. Záujemca o dané služby bude mať možnosť voľby medzi autorizovanými subjektami. V danom prípade bude pre záujemcu rozhodujúca výška ceny a taktiež vzdialenosť autorizovaného subjektu od miesta pôsobenia záujemcu bez ohľadu na to, či tento autorizovaný subjekt je, alebo nie je, členom združenia. Zástupcovia účastníkov vylúčili možnosť, že by združenie poskytovalo informácie len o činnosti jeho členov, prípadne nútilo záujemcov využívať služby v oblasti posudzovania zhody výrobkov len členov združenia, čím by mohli byť znevýhodňované v súťaži na relevantnom trhu posudzovania zhody výrobkov ostatné autorizované subjekty, ktorých predmet činnosti je zhodný s predmetom činnosti členov združenia. Zoznam autorizovaných subjektov je záujemcom k dispozícii taktiež na ÚNMS SR a je zverejňovaný vo Vestníku ÚNMS SR, z čoho vyplýva, že prípadní záujemcovia majú umožnený prístup k zoznamu autorizovaných subjektov a nebudú odkázaní len na informácie poskytované združením. Záujemcovia o posudzovanie zhody výrobkov budú mať naďalej možnosť obrátiť sa priamo na autorizované subjekty, teda zostane im možnosť výberu.

3. Záver

Úrad v predchádzajúcej časti posúdil na základe predložených podkladov a informácií zakladateľskú zmluvu a dospel k záveru, že posudzovaná zmluva v sebe nezahŕňa žiadne z konaní alebo činností, ktoré by boli v rozpore s ustanoveniami zákona a preto nie je dohodou obmedzujúcou súťaž. Na základe uvedených skutočností úrad rozhodol tak, ako je uvedené vo výrokovej časti tohto rozhodnutia. 

Poučenie o rozklade:

Podľa ustanovenia § 61 zákona č. 71/1967 Zb. o správnom konaní, možno podať proti tomuto rozhodnutiu rozklad. Rozklad možno podať na III. výkonný odbor Protimonopolného úradu SR v lehote do 15 dní odo dňa doručenia tohto rozhodnutia. Včas podaný rozklad má odkladný účinok.

	Ing. Agáta Gregorová
riaditeľka III. výkonného odboru 	

Rozhodnutie dostane:

EVPÚ, a.s., Trenčianska 19, 018 51 Nová Dubnica
TSÚ Piešťany, š.p., Krajinská cesta 2929/9, 921 24 Piešťany
TESTING SERVICE SLOVAKIA, Hviezdoslavova 31, 974 01 Banská Bystrica